Jonas Vingegaard skaber lige nu drømme om noget, der kun er sket én gang i historien. På 11. etape i årets Tour de France knækkede den 24-årige dansker den forsvarende vinder, Tadej Pogacar, på Mont Ventoux. Selvom han blev hentet på nedkørslen, kørte danskeren sig op på tredjepladsen i klassementet. Han er godt nok mere end fem minutter efter Pogacar i klassementet, men kan være en fremtidens Tour-mester, spår Bjarne Riis, der onsdag var ekspert i Tour-studiet på TV 2. - For hver dag, der går i det her Tour de France, tror jeg mere og mere på det, siger han. Riis står noteret for den eneste danske Tour-sejr i historien, selvom han senere indrømmede brug af doping. Stort gennembrud Signalværdien af angrebet på Pogacar og de øvrige favoritter, der kom over Mont Ventoux omkring 35 sekunder efter danskeren, er enorm. - Det er jo vanvittigt. Vi råber og skriger. Det er fantastisk. Det er jo ønsketænkning, siger Riis. - Der er ikke noget, der er afgjort, før den fede dame synger. Det siger man jo. Det, vi er vidne til, er historie. Det er jo fantastisk. Vi har snakket om Vingegaard, siden Touren startede. Nu er det virkelig gennembruddet. Det er så smukt. Jonas Vingegaard kom ind til Tour de France som hjælperytter for Primoz Roglic, der blev nummer to i sidste år. Roglic styrtede dog i starten af løbet og måtte siden give op. Den første til at ryste Pogacar Det medførte en forfremmelse til kaptajn for hjælperytteren, der dog ikke fik noget pres på sine skuldre i form af forventninger om et stort resultat. - Det er en dansker, der som den første ryster Tadej Pogacar i årets Tour. Det var virkelig vanvittigt imponerende. Vi skal huske, at han kom ind til løbet som hjælper for Primoz Roglic. Han skulle være hans skygge. Nu ligger han til at kunne køre på podiet i verdens største cykelløb. Det er virkelig, virkelig imponerende, siger cykelekspert Chris Anker Sørensen. Der resterer ti etaper i årets Tour de France, hvor de store bjergetaper langt fra er overstået endnu. I weekenden var feltet også igennem hårde prøvelser i Alperne, hvor Vingegaard tabte en del tid lørdag, men knap så meget søndag. På tirsdagens flade etape, hvor sidevinden skabte kaos, så Bjarne Riis positive tegn. - Sidste weekend var virkelig hård for feltet og klassementsrytterne. Allerede i går kunne jeg se, at han er skarp. Han sidder fremme i feltet og de rigtige steder. Han laver ingen fejl. Når du er 24 år og sidder i feltet og ingen fejl laver – og så laver det her nummer i dag – det er rigtig, rigtig lovende. Jonas Vingegaard er 14 sekunder fra andenpladsen, som colombianske Rigoberto Urán sidder på. Ét sekund efter Vingegaard er Richard Carapaz på fjerdepladsen.

Referat:
Jonas Vingegaard fik sit store gennembrud på 11. etape i årets Tour de France, mener Bjarne Riis.